Boef boet met lewe ná rooftogDie bakkie is later aan die brand gevind. (Foto: Verskaf) ŉ Verdagte is Donderdagoggend buite ŉ winkelsentrum in Westville, Durban, doodgeskiet nadat ŉ skietgeveg tussen die polisie en twee rowers uitgebreek het. Volgens kol. Thembeka Mbela, die KwaZulu-Natalse polisiewoordvoerder, het twee mans ŉ sakeonderneming in die Village Market-winkelsentrum probeer beroof en ŉ onbekende bedrag geld gebuit. Die gewapende rowers het hulle egter by die ingang van die sentrum teen polisielede vasgeloop. In video’s wat intussen soos ŉ veldbrand op sosiale media versprei het, kan die skietery tussen die polisie en die rowers gesien word. In die video kan gesien word hoe ŉ polisieman moet koes vir die koeëls wat deur die lug trek en die polisielid net-net mis. In nóg ŉ video kan gesien word hoe ŉ ander polisieman in die skietery gewond word. Maroela Media kon nie bevestig of die polisieman nog leef nie. Een van die polisiemanne het ŉ rower noodlottig gewond toe hy by ŉ wit Toyota Hilux-bakkie, wat vermoedelik die rowers se wegkomkar was, probeer inklim het. Daar kan gesien word hoe die bakkie van die toneel af wegjaag. Foto’s op sosiale media wys ook hoe dieselfde bakkie, wat vermoedelik aan die rowers behoort, in ŉ veld staan en brand. ŉ Saak van roof is by die Westville-polisiekantoor aanhangig gemaak. Die polisie is besig met ŉ geregtelike doodsondersoek. Volgens Mbela is ŉ soektog na die ander verdagte tans aan die gang. Die polisie het intussen gevra dat mense liefs van die winkelsentrum en die toneel wegbly, omdat dit die ondersoek kan belemmer.